Virallinen lehti nro C 325 , 12/11/1999 s. 0018



KIRJALLINEN KYSYMYS E-3605/98 esittäjä(t): Quinídio Correia (PSE) komissiolle (3. joulukuuta 1998) Aihe: Portugalilaisen naudanlihan vientikiellon ulottaminen koskemaan myös Madeiran autonomista aluetta Portugalilaisen naudanlihan vientikielto ulotettiin koskemaan myös Madeiran autonomista aluetta, vaikka se ei koske Azorien autonomista aluetta. Tässä yhteydessä olisi otettava huomioon seuraavat seikat: - Madeiralla myynnissä oleva luuton naudanliha on tuotu suoraan Brasiliasta ja Uruguaysta ja jonkin verran myös Australiasta ja Uudesta-Seelannista, joissa BSE-tautia ei ole esiintynyt; - melkein kaikki liha, jossa on luuta, tulee EU:n hyväksymistä ja sertifioimista teurastamoista; - kaikki muu kulutuksessa oleva naudanliha on peräisin Azorien autonomiselta alueelta ja pieni määrä paikallisilta lihantuottajilta Madeiralta, alueilta, joilla ei ole tavattu yhtään BSE-tapausta; - näiden eläinten ruokkimiseen ei ole käytetty potentiaalisia riskituotteita, jotka olisivat esimerkiksi peräisin tartunnan saaneiden eläinten lihasta tai luista valmistetuista tuotteista; - vientikiellolla on kielteinen vaikutus tuottajiin, kauppiaihin, kuluttajiin ja Madeiran matkailualaan. Voiko komissio näin ollen vastata seuraaviin kysymyksiin? 1. Mihin tosiasioihin perustuu päätös ulottaa portugalilaisen naudanlihan vientikielto koskemaan myös Madeiran autonomista aluetta? 2. Tekivätkö yhteisön tarkastajat tarkastuksen Madeiralla ja ottivatko he kantaa edellä olevien seikkojen todenperäisyyteen? 3. Onko olemassa todellista vaaraa, että kuluttajat voisivat saada tartunnan? 4. Aikoo komissio korvata Madeiralle tästä vientikiellosta johtuvat vahingot? Komission jäsenen Franz Fischlerinkomission puolesta antama vastaus (27. tammikuuta 1999) 1. Portugalissa esiintyvän naudan tarttuvan enkefalopatian takia tarpeellisista kiireellisistä suojatoimenpiteistä 18 päivänä marraskuuta 1998 tehtyä komission päätöstä 98/653/EY(1) sovelletaan koko Portugalin alueella Azorien itsehallintoaluetta lukuun ottamatta. Portugalin viranomaiset pyysivät lainvalmisteluvaiheessa Azorien itsehallintoalueiden jättämistä kiellon ulkopuolelle sen hyvän epidemiologisen tilanteen perusteella. Portugalin viranomaiset eivät esittäneet vastaavaa pyyntöä Madeiran itsehallintoalueen osalta. 2. Komissio ei ole vielä tehnyt tarkastuskäyntiä Portugalin itsehallintoalueiden epidemiologisen tilanteen kartoittamiseksi. 3. Komissio lähestymistapa kuluttajien suojaamisessa naudan spongiformisen enkefalopatian tartunnalta on erittäin varovainen, ottaen huomioon taudin kuolemaan johtavan luonteen, diagnosointivälineiden puutteen, taudinaiheuttajan resistenssin elintarvikkeiden ja rehujen jalostamisprosessissa sekä taudin ihmiseen ja eläimeen leviämisen yksityiskohdista olemassa olevien tietojen vähyyden. Sekä tiedekomiteat että kansainvälinen eläintautivirasto (OIE), joka kehittää arviointimenetelmiä spongiformisten enkefalopatioiden tartunnoilta suojaamiseksi, ovat hiljattain antaneet suosituksia toimenpiteistä BSE:hen liittyvien riskien vähentämiseksi. Komissio hyväksyi edellä mainitun kiireellisen toimenpiteen näiden suositusten sekä Portugalin BSE-tilanteen kehittymisen perusteella. Toimenpiteen tavoitteena on suojella kuluttajaa ja pysäyttää taudinaiheuttajan leviäminen tehostamalla olemassa olevia suojatoimenpiteitä, ottamalla käyttöön lisätoimenpiteitä Portugalissa sekä kieltämällä tiettyjen tuotteiden toimitukset. 4. Komissio ei suunnittele Portugalille BSE:n hävittämistä ja torjuntaa varten myönnettävän taloudellisen tuen lisäksi muita erityisiä Madeiraa koskevia tukitoimenpiteitä. (1) EYVL L 311, 20.11.1998.